PORIN KÄRÄJÄOIKEUS		14.9.2005 	1/13/Yk
Tullipuominkatu 5, PL 154, 28101 P0RI		
Puhelin    010 36 46711
                    Telekopio 010 36 46712		
                    Sähköposti: pori.ko@om.fi

Oikeusministeriö
PL 25
00023 VALTIONEUVOSTO

Viite 	Oikeusministeriön kirje  15.6.2005, nro 5/66/2004

	Lausuntopyyntö syyttäjälaitoksen rakenne- ja resurssityöryhmän 			loppumietinnöstä

Asia	Porin käräjäoikeuden lausunto

1. Sidosryhmien kuuleminen

	Ennen tämän lausunnon laatimista allekirjoittanut laamanni on kuullut Porin kihlakunnan johtavaa kihlakunnansyyttäjää Kalle Kyhää, joka toimii myös syyttäjien Satakunnan yhteistoiminta-alueen päällikkönä. 

2. Syyttäjälaitoksen rakenne ja henkilöstö

	Työryhmän ehdotukset syyttäjälaitoksen rakenteesta henkilöstön määrästä ovat oikeaan osuneita. Paikallistasolla yksikkökokoja tulisi pyrkiä suurentamaan ottamalla huomioon syyttäjien henkilötyövuosimäärät, jotta syyttäjäresurssit saataisiin tehokkaaseen ja tarkoituksenmukaiseen käyttöön. Samalla hallintoa olisi keskitettävä, jotta paikallistasolla voitaisiin keskittyä entistä enemmän lainkäyttötehtäviin kuten mietinnössä ehdotetaan.

	Paikallistason yksiköiden suunnittelussa tulisi ottaa riittävästi huomioon myös meneillä oleva käräjäoikeuksien yksikkökokojen suureneminen. Käräjäoikeudet ovat poliisin ohella syyttäjien merkittävin yhteistyökumppani, minkä vuoksi suunnittelussa tulisi huolehtia siitä, että syyttäjien ja käräjäoikeuksien resurssit olisivat tasapainoisessa suhteessa toisiinsa.

3. Nykytilanne ja tulevaisuuden näkymät Satakunnassa 

3.1. Nykyinen toimintaympäristö ja tulevaisuuden näkymät

	Porin käräjäoikeus on selkeästi suurin käräjäoikeus Satakunnassa. Porin kihlakunnan syyttäjänvirasto erillisvirastona huolehtii syyttäjäntehtävistä ensisijaisesti Porin käräjäoikeuden tuomiopiirin alueella ja hoitaa suurimman osan Porin käräjäoikeuden rikosasioista. Merikarvian ja Siikaisten juttujen osalta syyttäjänä toimii Kankaanpään kihlakunnan syyttäjäosaston syyttäjä. Tältäkin osin esim. yhden tuomarin rikosasiat hoidetaan Porin kihlakunnan syyttäjänviraston toimesta. Lisäksi Porin syytäjänvirasto hoitaa Porin ko:ssa Lavialta ja Kiikoisista tulevat rikosasiat yhteistoiminta-alueiden keskinäisellä sopimuksella, koska mainitut kunnat kuuluvat Satakunnan maakuntaan ja ne on liitetty Porin käräjäoikeuden tuomiopiiriin Vammalan käräjäoikeuden lakkauttamisen seutauksena.

	Käräjäoikeus ja Porin kihalakunnan syyttäjänvirasto toimivat molemmat Porin oikeustalossa, jossa sijaitsevat myös kaikki istuntosalit. Kiinteistön omistaa Senaatti-kiinteistöt. Lisäksi Porin oikeusstaloon on perustettu Vaasan hovioikeuden matkaistuntoja varten istuntopaikka hovioikeudelle istuntotiloineen ja työhuoneineen. Siten Porin oikeustalon tilat ovat jo nyt tehokkaassa ja monipuolisessa käytössä. Hovioikeuden matkaistuntojen vuoksi Porin oikeustalolla on saatavissa myös hovioikeuden palvelut paikan päällä eikä syyttäjien enää tarvitse matkustaa Turkuun pääkäsittelyistuntoihin. Järjestely on ollut omiaan huomattavasti tehostamaan syyttäjien toimintaa.

	Senaatti-kiinteistöllä on omistuksessaan myös Porin oikeustalon viereinen tontti, joka mahdollistaa oikeustalon laajentamisen tulevia hankkeita silmällä pitäen. Siten Porissa on erinomiaset edellytykset oikeusministeriön toimintojen keskittämiseksi Poriin laajentamalla oikeustaloa tarpeiden mukaan.
 
3.2. Syyttäjäputken käyttö

	Porin käräjäoikeudessa ei ole käytössä ns. syyttäjäputkea, vaan haastamisista huolehtii kokonaisuudessaan käräjäoikeus. Tämä ei ole vaikuttanut sanottavasti käsittelyaikoihin, jotka ovat pysyneet hyvällä tasolla. Tarkoitus on jatkossakin toimia niin, ettei ns. syyttäjäputkea oteta käyttöön, vaikka syyttäjät voivat tietenkin erikoistilanteissa hoitaa haastamisen.

3.3. Satakunnan tuomiopiirejä koskevat hankkeet 

	Satakunnassa on lähitulevaisuudessa tarkoitus lakkauttaa Kokemäen käräjäoikeus. Tarkoituksenmukaisinta olisi, että suurin osa sen alueesta liitettäisiin Porin käräjäoikeuteen, joka on Satakunnan suurin käräjäoikeus ja jonka kanslia sijaitsee Satakunnan pääkaupungissa Porissa. Porin käräjäoikeuteen liitettävät kunnat ovat sijainniltaan ja liikenneyhteyksiltään sellaisessa asemassa, ettei niiden liittäminen muihin käräjäoikeuksiin olisi järkevää eikä tarkoituksenmukaista.

	Porin käräjäoikeus on tehnyt oikeusministeriölle aloitteen, jonka mukaan Kokemäen käräjäoikeuden lakkautamisen yhteydessä Porin käräjäoikeuden tuomiopiiriin liitettäisiin ainakin Harjavallan, Kokemäen ja Huittisten kaupungit ja Vampulan kunta, jolloin kaikki Porin ns. Seutukunnan kunnat kuuluisivat Porin käräjäoikeuden tuomiopiiriin.

	Oikeusministeriön taholta on ilmoitettu, että lausuntokierros Kokemäen käräjäoikeuden lakkauttamiseksi käynnistetään tänä syksynä. Uuteen tilanteeseen on siten ryhdyttävä varautumaan.

	Porin kihlakunnan syyttäjänvirastoa ja Porin käräjäoikeuden tulevaa toimintaa ajatelen olisi tarkoituksenmukaista, että ainakin koko Porin käräjäoikeuden tuomiopiirin alue toimisi yhden syyttäjäyksikön alaisena, mikä luonnollisesti olisi Porin kihlakunnan syyttäjänvirasto.

4. Yhteenveto	Yksikkökokojen merkittävä suurentaminen on välttämätöntä, jotta niukkevat resurssit saataisiin tehokkaaseen ja tarkoituksenmukaiseen käyttöön oikeusturvan tason säilyttämiseksi ja parantamiseksi. Tämä koskee niin syyttäjäyksiköitä kuin käräjäoikeuksiakin. Riittävä yksikkökoko takaa myös mahdollisuuden erikoistumiseen, joka tukee oikeusturvan laadun parantamista.

	Oikeusturvan tasapuolinen saatavuus voidaan turvata pitämällä tarpeen mukaan yllä eri tyyppisiä palvelupisteitä suurempien yksiköiden sisällä. 

	Porin käräjäoikeus katsoo, että mietinnön esitykset tukevat oikealla tavalla yksikkökoon suurentamispyrkimyksiä.

	Porin käräjäoikeus kiinnittää huomiota siihen tosiasiaan, että käräjäoikeudet ovat syyttäjäyksiköille merkittävä yhteistyökumppani ja viimeinen lenkki rikosasioiden hoitoa koskevassa ketjussa. Tästä syystä yhteistyötä OM:n oikeushallinto-osaston ja tietohallinnon sekä käräjäoikeuksien edustajien kanssa olisi lisättävä jo suunnitteluvaiheessa, jotta voitaisiin saada aikaan tasapainoinen ja toimiva kokonaisuus ilman heikkoja lenkkejä. Toisin sanoen syyttäjälaitoksen kehittämishankkeiden tulisi kulkea käsi kädessä käräjäoikeuksien kehittämishankkeiden kanssa.

	Laamanni	Kyösti Karttunen